text: ঢাকা রেসিডেনসিয়াল মডেল কলেজ বাংলাদেশের রাজধানী ঢাকার মোহাম্মদপুরে অবস্থিত একটি স্কুল ও কলেজ। এটি একটি স্বায়ত্তশাসিত প্রতিষ্ঠান। প্রতিষ্ঠানটিতে তৃতীয় হতে দ্বাদশ শ্রেণি পর্যন্ত পাঠদান করা হয়। তৎকালীন পাকিস্তান সরকার কর্তৃক প্রতিষ্ঠিত এই শিক্ষা প্রতিষ্ঠানটি বর্তমানে দেশের আবাসিক শিক্ষা প্রতিষ্ঠান সমূহের মধ্যে উল্লেখযোগ্য।
  
  ইতিহাস 
  ১৯৬০ সালে তদানীন্তন পাকিস্তান সরকার ইংল্যান্ডের বিখ্যাত পাবলিক স্কুলের অনুরূপ বিদ্যালয় হিসেবে ঢাকা রেসিডেনসিয়াল মডেল স্কুল স্থাপনের কাজ শুরু করেন। শেরে বাংলা নগরের পাশের মিরপুর রোডের উপর এক মনোরম পরিবেশে ৫০ একর জমির উপর এর স্থান নির্বাচন করা হয়। বিদ্যালয়ের ইমারত, খেলার মাঠ, ছাত্রদের হাউস (হোস্টেল), প্রশাসনিক ভবন, শিশু পার্ক, জিমনেশিয়াম, মসজিদ, সুইমিংপুল, মিলনায়তন এবং অধ্যক্ষ, উপাধ্যক্ষ, শিক্ষক ও বিভিন্ন পদের কর্মচারীদের বাসস্থান ইত্যাদি তৈরির কাজ পর্যায়ক্রমে হাতে নেয়া হয়। ১৯৬২ সালে কেন্দ্রীয় সরকার প্রাদেশিক সরকারের নিকট বিদ্যালয়ের দায়িত্বভার হস্তান্তর করেন। বিদ্যালয় পরিচালনার জন্য প্রাদেশিক সরকার একটি উচ্চ ক্ষমতাসম্পন্ন বোর্ড অব গভর্নর নিযুক্ত করেন এবং বিদ্যালয়টিকে স্বায়ত্তশাসিত প্রতিষ্ঠানের মর্যাদা দান করেন। ১৯৬৭ সালে কেন্দ্রীয় সরকার পুনরায় বিদ্যালয়টির দায়িত্বভার গ্রহণ করেন। কিন্তু এর স্বায়ত্তশাসিত মর্যাদা অক্ষুণ্ন রাখা হয়। এ সময় এ বিদ্যালয়কে উচ্চ মাধ্যমিক পর্যায়ে উন্নীত করা হয়। স্বাধীনতা অর্জনের পর ১৯৭২ সালে শিক্ষা সচিবকে পদাধিকার বলে চেয়ারম্যান নিযুক্ত করে এ প্রতিষ্ঠানের বোর্ড অব গভর্নরস গঠন করা হয়। ১৯৯৩ সালের মার্চ মাসে দ্বিতীয় শিফট চালু করা হয়।
  
  হাউস 
  ঢাকা রেসিডেনসিয়াল মডেল কলেজের ছাত্রদের বসবাসের জন্য কয়েকটি পূর্ণাঙ্গ ছাত্রাবাস বা হাউস রয়েছে। এগুলো হলো:
  
  জুনিয়র হাউস:
   কুদরত-ই-খুদা হাউস।
  জয়নুল আবেদীন হাউস।
  জসীমউদ্দীন হাউস।
  সিনিয়র হাউস:
   ডঃ মুহম্মদ শহীদুল্লাহ্‌ হাউস।
   লালন শাহ্‌ হাউস।
   নজরুল ইসলাম হাউস।
   ফজলুল হক হাউস।
  
  শিক্ষা ও পাঠ্যক্রম 
  এ কলেজে ৩য় থেকে ১২শ শ্রেণি পর্যন্ত ছাত্রদের পাঠদান করা হয়। মাধ্যমিক ও উচ্চ মাধ্যমিক শ্রেণিতে বিজ্ঞান, মানবিক ও ব্যবসায় শিক্ষা শাখার কার্যক্রম চালু রয়েছে।
  
  সহশিক্ষা কার্যক্রম 
  এ শিক্ষা প্রতিষ্ঠানে শিক্ষার্থীদেরকে দৈহিক ও মানসিক সুসমন্বিত উৎকর্ষ সাধনের লক্ষ্যে সহ-পাঠ্যক্রম কর্মসূচির ব্যবস্থা করা হয়। এখানে আবাসিক ছাত্রদের জন্য প্রাতঃকালীন শরীর-চর্চা ও বৈকালিক খেলাধুলা বাধ্যতামূলক। ফুটবল, ক্রিকেট, হকি, ভলিবল, বাস্কেটবল নিয়মিত খেলা হয়। এই কলেজের শিক্ষার্থীরা জাতীয় ও আন্তর্জাতিক পর্যায়ে বিভিন্ন সহশিক্ষা কার্যক্রমে অংশগ্রহণ করে থাকে।
  
  উল্লেখযোগ্য প্রাক্তন শিক্ষার্থী 
   শেখ জামাল, বাংলাদেশের স্থপতি বঙ্গবন্ধু শেখ মুজিবুর রহমানের দ্বিতীয় পুত্র ও বর্তমান প্রধানমন্ত্রী শেখ হাসিনার ভাই, বাংলাদেশের স্বাধীনতা যুদ্ধের একজন বীর যোদ্ধা।
   তারেক রহমান, বিএনপির সিনিয়র ভাইস চেয়ারম্যান এবং সাবেক রাষ্ট্রপতি জিয়াউর রহমান ও খালেদা জিয়ার পুত্র।
  শমসের মুবিন চৌধুরী, গণপ্রজাতন্ত্রী বাংলাদেশ সরকারের সাবেক পররাষ্ট্র সচিব ও বিএনপি প্রধানের উপদেষ্টা।
   আবদুন নুর তুষার, গণমাধ্যম ব্যক্তিত্ব, উপস্থাপক এবং বাংলাদেশ ডিবেট ফেডারেশনের প্রতিষ্ঠাতা।
   ড. নিজামউদ্দিন চৌধুরী, স্থপতি, বুয়েট এর স্থাপত্য বিভাগের ডিন।
  মোহাম্মদ মিজারুল কায়েস, সাবেক পররাষ্ট্র সচিব।
   নসরুল হামিদ বিপু, সাবেক মন্ত্রী ও এমপি।
  
  তথ্যসূত্র
  
  বহিঃসংযোগ 
  
   ঢাকা রেসিডেনসিয়াল মডেল কলেজের অফিশিয়াল ওয়েবসাইট
   ঢাকা রেসিডেনসিয়াল মডেল কলেজ এ্যালামনাই 
   ORWA (ওল্ড রেমিয়ান্স ওয়েলফেয়ার এসোসিয়েশন)
  
  বিষয়শ্রেণী:ঢাকা জেলার বিদ্যালয়
  বিষয়শ্রেণী:ঢাকা জেলার কলেজ
  বিষয়শ্রেণী:১৯৬০-এ প্রতিষ্ঠিত শিক্ষা প্রতিষ্ঠান
  বিষয়শ্রেণী:১৯৬০-এ পাকিস্তানে প্রতিষ্ঠিত
  বিষয়শ্রেণী:বাংলাদেশের সরকারি কলেজ
  বিষয়শ্রেণী:বাংলাদেশের আবাসিক বিদ্যালয়
title: ঢাকা রেসিডেনসিয়াল মডেল কলেজ